Komisijos sprendimas
2003 m. lapkričio 17 d.
iš dalies keičiantis Sprendimų 94/984/EB, 2000/609/EB, 2001/751/EB Australijai taikomas nuostatas dėl šviežios paukštienos, ūkiuose auginamų Ratitae genties paukščių, gyvų Ratitae genties paukščių ir jų perinti skirtų kiaušinių importo iš trečiųjų šalių
(pranešta dokumentu Nr. C(2003) 4117)
(Tekstas svarbus EEE)
(2003/810/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių [1], su paskutiniais pakeitimais, padarytais Sprendimu 806/2003/EB [2], ypač į jos 23 ir 24 straipsnius,
atsižvelgdama į 1991 m. birželio 26 d. Tarybos direktyvą 91/494/REB dėl gyvūnų sveikatos reikalavimų, reglamentuojančių Bendrijos vidaus prekybą šviežia paukštiena ir jos importą iš trečiųjų šalių [3], su paskutiniais pakeitimais, padarytais Direktyva 1999/89/EB [4], ypač į jos 11 ir 12 straipsnius,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir, ligų sukėlėjų atžvilgiu, Direktyvoje 90/425/EEB, prekybą Bendrijoje ir jų importą į Bendriją [5], su paskutiniais pakeitimais, padarytais Komisijos sprendimu 2003/721/EB [6], ypač į jos 10 straipsnio 3 dalį,
kadangi:
(1) 1994 m. gruodžio 20 d. Komisijos sprendime 94/984/EB, nustatančiame gyvūnų sveikatos reikalavimus ir veterinarijos sertifikatus importuojant šviežiąpaukštieną iš tam tikrų trečiųjų šalių [7], su paskutiniais pakeitimais, padarytais Sprendimu 2002/477/EB [8], numatyti sveikatos reikalavimai ir veterinarijos sertifikatai importuojant šviežią paukštieną. Yra nustatyti du skirtingi sveikumo patvirtinimai, A ir B pavyzdžiai. Jų naudojimas priklauso nuo Niukaslio ligos padėties atitinkamoje trečiojoje šalyje.
(2) 2000 m. rugsėjo 29 d. Komisijos sprendime 2000/609/EB, nustatančiame gyvūnų sveikatos ir visuomenės sveikatos reikalavimus bei veterinarinį sertifikavimą importuojant ūkiuose auginamų Ratitae genties paukščių mėsą, ir iš dalies pakeičiančiame Sprendimą 94/85/EB, pateikiantį trečiųjų šalių, iš kurių valstybės narės leidžia importuoti šviežią paukštieną, sąrašą [9], su paskutiniais pakeitimais, padarytais Sprendimu 2003/573/EB [10], nustatyti gyvūnų ir visuomenės sveikatos reikalavimai bei veterinarijos sertifikatai importuojant ūkiuose auginamų Ratitae genties paukščių, kurių sveikumas skirtingai patvirtinamas A ir B pavyzdžiais, šviežią mėsą. Patvirtinimu atsižvelgiama į Niukaslio ligos padėtį atitinkamoje trečiojoje šalyje.
(3) Komisijos sprendime 2001/751/EB [11] su paskutiniais pakeitimais, padarytais Sprendimu 2002/789/EB [12], nustatyti gyvūnų sveikatos reikalavimai ir veterinarijos sertifikatai importuojant gyvus Ratitae genties paukščius ir perinti skirtus kiaušinius. Pasirenkant naudotiną veterinarijos sertifikato pavyzdį, atsižvelgiama į Niukalso ligos padėtį atitinkamoje trečiojoje šalyje.
(4) Australijoje nuo 1998 m. buvo užregistruoti keli Niukaslio ligos protrūkiai, ypač Viktorijos ir Naujojo Pietų Velso valstijoje.
(5) Nuo 2002 m. lapkričio vidurio Australijoje nebuvo pranešta apie naujus Niukaslio ligos protrūkius, o 2003 m. birželio 26 d. Australijos veterinarijos tarnybos Tarptautiniam epizootijų biurui patvirtino, kad Australija neapimta minėtos ligos.
(6) Niukaslio ligos padėtis Australijoje susikomplikavo dėl to, kad Australijoje yra išplitusi Niukaslio ligos viruso endeminė lentogeninė padermė, kuri parodė sugebėjimą mutuoti į velogeninę padermę. Australija šiuo metu keičia savo Niukaslio ligos kontrolės strategiją iš nevakcinuojančios, Niukaslio ligos neapimtos šalies į vakcinuojančią šalį.
(7) Remiantis Australijos veterinarijos tarnybų pateikta informacija, nuo Niukalsio ligos naudojamos gyvos vakcinos, kurios neatitinka Bendrijos teisės aktų. Todėl būtina iš dalies pakeisti Sprendimų 94/984/EB, 2000/609/EB, 2001/751/EB Australijai taikomas nuostatas dėl šviežios paukštienos, ūkiuose auginamų Ratitae genties paukščių, gyvų Ratitae genties paukščių ir jų perinti skirtų kiaušinių importo iš trečiųjų šalių, atsižvelgiant į Niukaslio ligos epidemiologinės padėties evoliuciją ir tokių gyvų vakcinų naudojimą.
(8) Komisija priėmė kelis Komisijos reglamentus dėl minėtų Niukaslio ligos protrūkių, visų pirma, 2002 m. liepos 2 d. Sprendimą 2002/537/EB dėl apsaugos priemonių, susijusių su Niukaslio liga Australijoje [13], su pakeitimais, padarytais Sprendimu 2002/942/EB [14], kuris buvo taikomas nuo 2002 m. liepos 6 d. iki 2002 m. gruodžio 1 d., ir galiausiai, 2003 m. birželio 25 d. Komisijos sprendimą 2003/489/EB dėl apsaugos priemonių, susijusių su Niukaslio liga Australijoje [15], kuris taikomas iki 2001 m. sausio 1 d.
(9) Atsižvelgiant į šiame sprendime nustatytus sertifikavimo reikalavimus, daugiau nebereikalingos Sprendime 2003/489/EB numatytos apsaugos priemonės, ir Sprendimas 2003/489/EB turėtų būti atitinkamai panaikintas.
(10) Tačiau Australijos veterinarijos institucijos paprašė suteikti leidžiančią nukrypti nuostatą naminių paukščių, Ratitae genties paukščių, ūkiuose auginamų ir laukinių medžiojamų plunksnuočių šviežiai mėsai, paukštienos produktams ir paukštienos preparatams, susidedantiems iš pirmiau nurodytų rūšių mėsos arba kurių sudėtyje tokios mėsos yra, kurie gauti iš paukščių, paskerstų iki 2002 m. gegužės 13 d., kaip numatyta Sprendimu 2002/537/EB iki epidemijos pradžios.
(11) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 94/984/EB I priedas pakeičiamas šio sprendimo I priedo tekstu.
2 straipsnis
Sprendimo 2000/609/EB I priedas pakeičiamas šio sprendimo II priedo tekstu.
3 straipsnis
Nukrypstant nuo 1 ir 2 straipsnių, iki 2004 m. gegužės 31 d. valstybės narės gali leisti importuoti naminių paukščių ir ūkiuose auginamų Ratitae genties paukščių šviežią mėsą, naudojant Sprendimuose 94/984/EB ir 2000/609/EB numatytus A pavyzdžio sertifikatus, jeigu:
- tai yra iki 2002 m. gegužės 13 d. paskerstų paukščių mėsa ir
- veterinarijos sertifikatuose, pridedamuose prie naminių paukščių ir ūkiuose auginamų
Ratitae
genties paukščių šviežios mėsos siuntų, yra šie rūšį atitinkantys žodžiai:
"Šviežia paukštiena/Šviežia Ratitae genties paukščių mėsa [16] pagal Sprendimo 2003/810/EB 3 straipsnį."
4 straipsnis
Sprendimo 2001/751/EB I priedas pakeičiamas šio sprendimo III priedu.
5 straipsnis
Sprendimas 2003/489/EB panaikinamas.
6 straipsnis
Šis sprendimas skirtas valstybėms narėms.
Priimta Briuselyje, 2003 m. lapkričio 17 d.